**Ameerika alligaator** ehk **mississippi alligaator** (*Alligator mississippiensis*) on suur roomaja krokodilliliste seltsist. Ta elab Ameerika Ühendriikide kaguosas. Ameerika alligaator on suurem kahest elavast alligaatori perekonda kuuluvast liigist, väiksem liik on hiina alligaator.

Isased alligaatorid kasvavad 3,4–4,6 m pikkuseks ja võivad kaaluda kuni 453 kg. Emased on väiksemad ja kasvavad umbes 3 meetri pikkuseks. Ameerika alligaatorid elavad mageveega märgaladel, sealhulgas padurates ja küpressisoodes USA Texase osariigist Põhja-Carolinani. Alligaatorid eristuvad ameerika krokodillidest laiema koonu ja tumedama värvi poolest. Kui nende lõuad on suletud, siis erinevalt krokodillidest pole nende hambad nähtaval. Alligaatorid taluvad merevett kehvemini, kuid jahedamat kliimat paremini kui ameerika krokodillid, keda on leitud vaid troopilise kliimaga piirkondadest.

Alligaatorid on tippkiskjad, kes söövad kala, kahepaikseid, roomajaid, linde ja imetajaid. Vastkoorunud pojad toituvad peamiselt putukatest. Alligaatorid mängivad olulist rolli märgalade ökosüsteemis, sest tekitavad "alligaatoriauke", mis pakuvad teistele organismidele nii märjemaid kui ka kuivemaid elutingimusi. Paaritumisajal isased möirgavad ja kasutavad emaste ligimeelitamiseks infrahelisid. Emane muneb munad taimedest, okstest, mudast ja lehtedest pessa, mis asub varjatud kohas vee läheduses. Vastsündinute kehade ümber on kollased vöödid ja ema valvab järeltulijaid tavaliselt aasta, aga vahel ka kaks-kolm aastat.

Rahvusvaheline Looduskaitseliit loeb ameerika alligaatorit soodsas seisundis liigiks. Ajalooliselt on küttimine nende populatsiooni oluliselt kahjustanud ja 1973. aastal loeti nad ohustatud liigiks. Tänu looduskaitsjate pingutustele nende arvukus uuesti kasvas ja nad eemaldati 1987. aastal nimekirjast. Tänapäeval kütitakse alligaatoreid nende naha ja liha pärast. Ameerika alligaator on Florida, Louisiana ja Mississippi osariigi tunnusroomaja.

Taksonoomia ja fülogenees
-------------------------

*Alligator prenasalis* '​e fossiil
Prantsuse zooloog François Marie Daudin oli esimene, kes ameerika alligaatorit klassifitseeris, andes talle 1801. aastal nimeks *Crocodilus mississippiensis*. Georges Cuvier klassifitseeris 1807. aastal alligaatorite perekonna (*Alligator*). Sinna kuulub peale ameerika alligaatori ka hiina alligaator. Nad on koos kaimanitega grupeeritud alligaatorlaste (*Alligatoridae*) sugukonda. Ülemsugukonda *Alligatoroidea* kuuluvad kõik krokodillilised (elavad ja väljasurnud), kes on ameerika alligaatoriga lähemas suguluses kui niiluse krokodilli või gaavialiga.

Selle ülemsugukonna liikmed ilmusid esimest korda hilisel kriidi ajastul. Albertast leitud *Leidyosuchus* on varaseim teadaolev perekond. *Alligatoroidea* fossiile on leitud kõikjalt Euraasiast, kuna maismaasillad üle Beringi väina ja Põhja-Atlandi ühendasid Põhja-Ameerikat Euraasiaga kriidi-, paleogeeni ja neogeeni ajastul. Alligaatorid ja kaimanid lahknesid Põhja-Ameerikas hilisel kriidiajastul ja jõudsid paleogeeni ajal Lõuna-Ameerikasse enne Panama maakitsuse ühendumist neogeeni ajal. Hiina alligaatorid pärinevad ilmselt sugupuust, mis ületas Beringi maasilla neogeeni ajal. Tänapäeva ameerika alligaator esineb juba pleistotseeni fossiilileidudes. Alligaatori täielik mitokondriaalne DNA järjestati 1990. aastatel ja sellest nähtub, et nad arenesid sarnases tempos imetajatega ning kiiremini kui linnud ja teised kõigusoojased selgroogsed.

Kirjeldus
---------

Alligaatori kolju
Metsikute alligaatorite kehaehitus varieerub pikast ja saledast kuni lühildase ja jässakani, tõenäoliselt erisuste tõttu kasvukiiruses, dieedis ja kliimas. Alligaatoritel, eriti vangistuses kasvanutel, on lai koon. Nagu prillkaimanitel. Hambaid on 74–80. Selja poolt võivad täiskasvanud alligaatorid olla oliivikarva, pruunid, hallid või mustad, kõhualune on kreemjat värvi.

Mõnedel alligaatoritel puudub melaniini tootmiseks vajalik geen ja nad on seetõttu albiinod. Selliseid alligaatorid on looduses üliharuldased. Kuna nad on kiskjate ja päikese suhtes haavatavad, jäävad nad vaid vangistuses ellu.

### Suurus

Ameerika alligaatorid on suhteliselt suured krokodillilised: isased kasvavad kuni 4,6 m pikkuseks ja kaaluvad kuni 453 kg (1000 naela), emased kasvavad kuni 3 m pikkuseks. Harva võivad vanad isased veelgi pikemad olla. 19. ja 20. sajandil on esinenud teateid erakordselt suurtest 5–6-meetristest isasloomadest. Teade kõige suuremast tapetud isendist pärineb 1890. aastast Louisiana osariigist Marsh Islandilt: väidetavalt oli lastud looma pikkuseks 5,8 meetrit, kuid ühtegi tõendit selle kohta ei esitatud. Korjus jäeti pärast mõõtmist mudasele kaldapealsele, kuna see oli liigutamiseks liiga raske. Kui teatatud suurus ka tõele vastas, võis see alligaator ligi tonni kaaluda. Suurim Floridas lastud alligaator oli Evergladesi rahvuspargi teatel 5,31-meetrine. Keskmiselt ameerika alligaatorid siiski nii suured pole. Isaste keskmine pikkus on umbes 3,4 meetrit ja kaal on veidi üle 227 kg (500 naela). Emaste keskmine pikkus on 2,7 meetrit ja keskmine kaal veidi üle 91 kg (200 naela). Kaal sõltub pikkusest, east, tervisest, aastaajast ja toidu kättesaadavusest. Sarnaselt teiste roomajatega on levila põhjapoolsetes osades (Lõuna-Arkansases, Alabama ja Põhja-Carolina osariigis) elavad ameerika alligaatorid kasvult väiksemad. Suurim Alabamast püütud alligaator oli ainult 3,86 m pikk ja kaalus 306,2 kg.

### Füsioloogia

Röntgenvideo emasest ameerika alligaatorist näitab kopsude tööd hingamise ajal
Kõrge kõnd
Maal liiguvad alligaatorid kas roomates või kõndides. Viimase puhul tõstab alligaator kõhu maast lahti. Alligaatorid ja teised krokodillilised ei rooma samamoodi nagu salamandrid ja sisalikud, vaid teevad seda sarnasemalt kõndimisega. Seega saab kahte maal liikumise viisi jagada "madalaks kõnniks" ja "kõrgeks kõnniks". Vees liiguvad alligaatorid nagu kalad, liigutades vaagnapiirkonda ja saba küljelt küljele. Ameerika alligaatoritele kuulus kõige tugevama laboris mõõdetud hammustuse rekord (9452 njuutonit). Tuleb märkida, et sama eksperimenti polnud avaldamise ajal korraldatud teiste krokodilliliste peal ja sama labor mõõtis suurema tulemuse harikrokodillide puhul. Hingamise ajal on õhuvool ühesuunaline, käies sisse- ja väljahingamisel läbi kopsude.

Levila
------

Alligaator Blue Hole's Big Pine Key's Floridas
Ameerika alligaatoreid leidub ainult Ameerika Ühendriikide kaguosas. Levila ulatub alates Great Dismal Swampi soost Põhja-Carolina osariigis lõunas Evergladesi rahvuspargini Florida osariigis ja läänes Texase osariigi lõunatipuni. Alligaatoreid leidub Põhja-Carolina, Lõuna-Carolina, Georgia, Florida, Louisiana, Alabama, Mississippi, Arkansase, Texase ja Oklahoma osariigis. Nad elutsevad soodes, ojades, jõgedes, tiikides ja järvedes. Emaseid ja noorloomi võib leida ka Carolina orvadest ja teistelt hooajalistelt märgaladelt. Kuigi nad eelistavad magevett, liiguvad nad vahel ka riimvees. Siiski taluvad nad soolast vett halvemini kui krokodillid, kuna nende keelel asuvad soolanäärmed ei funktsioneeri. Ühe Põhja- ja Kesk-Florida alligaatoritega tehtud uuringu järgi eelistavad isased kevadel järvede avavett, samal ajal kui emased liikusid nii avaveel kui ka soistel aladel. Suvel eelistasid isased jätkuvalt avavett, kuid emased püsisid soistel aladel, et pesi ehitada ja muneda. Mõlema soos esindajad võivad talvel kallaste või puutüvede all pesitseda.

Ameerika alligaatorid taluvad külma paremini kui ameerika krokodillid. Krokodillid külmuvad ja upuvad vees, mille temperatuur on 7,2 °C, alligaatorid võivad sellist temperatuuri ilma vaevata mõnda aega taluda. Arvatakse, et see kohastumus on põhjuseks, miks ameerika alligaator on levinud kaugemale põhja kui ükski teine Ameerika krokodilliline. Ühtlasi on ameerika alligaator kõigist krokodillilistest ekvaatorist kõige kaugemale levinud ja kõige külmemat kliimat taluv. Kui vesi hakkab jäätuma, siis torkavad alligaatorid ninad pinnale, mis võimaldab neil jää kohal hingata.

Ökoloogia ja käitumine
----------------------

Alligaator härgkonnaga
Tasastel aladel, nagu Evergladesis, muudavad alligaatorid märgala keskkonda ehitades väikseid tiike, mida tuntakse "alligaatoriaukudena". Alligaatoriaukudes säilib vesi ka kuival perioodil ja veeorganismid, mis neis varju leiavad, panevad aluse uuele populatsioonile, kui kuiv periood lõppeb. Pesade ehitamine aukude ümber ja kaevamisest tekkinud pinnase kuhjad tekitavad kuivemad kohad teistele roomajatele pesitsemiseks ning üleujutusi mittetaluvatele taimedele koloniseerimiseks. Selle tõttu loetakse alligaatoreid tugiliigiks. Küpressisoodes lubjakivialangutes asuvad alligaatoriaugud kipuvad olema suured ja sügavad, samas kui mergelpreeriates ja kivistel tasandikel on need tavaliselt väikesed ja madalad ning turbarabades varieerub nende suurus rohkem.

Evergladesi looduskaitseala taastamistööde hindamisel mängivad alligaatorid olulist rolli bioloogiliste indikaatoritena. Nad on ülimalt tundlikud muutuste suhtes, mis puudutavad hüdroloogiat, vee soolsust ja ökosüsteemi produktiivsust: kõik need faktorid peaksid taastamise käigus muutuma. Alligaatorid võivad kontrollida märgalade pikaajalist vegetatsioonidünaamikat vähendades väikeimetajate populatsiooni, eriti nutriat, mis muul juhul kurnaks soo taimestiku liigselt. Sellistena võivad nad mängida olulist ökoloogilist rolli Louisiana ranniku märgalade kahanemise kiiruse vähendamisel.

Alligaatorid kaitsevad omamoodi veelinde, kes pesitsevad mageveesoodes asuvatel saartel. Nende kohalolu takistab röövloomadest imetajatel jõudmast saartel asuvatesse pesitsuspaikadesse. Vastutasuks söövad nad toidujääke ja pesadest välja kukkunud linde. On täheldatud, et soolinde, nagu näiteks kurvitsalisi, tõmbab piirkondade poole, kus leidub alligaatoreid. Turismiatraktsioonide juures, kus on palju alligaatoreid, pesitseb ka palju linde.

Lisaks kallastele peesitavad alligaatorid ka puude otsas, kui sobiv kaldapealne puudub. Seda õnnestub aga harva näha, sest alligaatorid pagevad oma õrrelt kiiresti vette, kui kedagi lähenemas märkavad.

### Toitumine

Ameerika alligaatorit loetakse kogu tema levila ulatuses tippkiskjaks. Nad on oportunistid ning nende dieedi määrab suuresti nende vanus, kasv ja saagi saadavus. Enamik alligaatoreid sööb oma elutsükli jooksul mitmesuguseid loomi, nagu selgrootuid, kalu, linde, kilpkonni, madusid, kahepaikseid ja imetajaid. Vastkoorunud toituvad peamiselt selgrootutest, nagu putukad, vastsed, teod, ämblikud ja ussid. Kasvades hakkavad alligaatorid jahtima järjest suuremat saaki. Kui alligaator on saanud täiskasvanuks, on iga vees elav või vee äärde jooma tulnud loom potentsiaalne saak. Siiski on enamik alligaatori saagiks langevatest loomadest temast märgatavalt väiksemad. Alligaatorite mao sisu uurimine näitab, et kohalike imetajate seas on ondatrad ja pesukarud ühed levinumad saakloomad. USA-s Louisiana osariigis, kus sisse toodud nutriad on tavalised, on nad ka alligaatorite tavalisimad saakloomad, kuigi neid söövad ainult suuremad täiskasvanud alligaatorid.

Alligaator krabi söömas (Lõuna-Carolina)
Aeg-ajalt võivad toiduks langeda ka teised loomad, isegi suured hirved või metssead, kuid tavaliselt nad alligaatori menüüsse ei kuulu. Vahel langevad saagiks ka koduloomad, nagu koerad või vasikad, kuid seda vaid juhuse tekkides ja põhitoidu moodustavad teised metsloomad. Võimalusel söövad alligaatorid veelinde, nagu haigurlased, toonekurglased ja partlased. Mõnikord langevad saagiks ettevaatamatud täiskasvanud, kuid peamiselt püütakse kogenematuid noorlinde, kes suve lõpus hakkavad vee ääres lendamist õppima. Täiskasvanud isendid söövad vahel ka madusid, sisalikke ja selgrootuid.

Kalad ja muud vees või vee ääres elutsevad loomad moodustavad suurema osa alligaatori dieedist ning neid võidakse püüda igal ajal, päeval ja öösel. Täiskasvanud alligaatorid veedavad üsna palju aega ka maa peal küttides, varitsedes maismaaloomi kuni 50 meetri kaugusel veest radade ääres ja teepeenardel. Maismaal peavad alligaatorid jahti tavaliselt öösiti ja sooja ilmaga. Maismaaloomi küttides võivad alligaatorid neid ka veepiiril varitseda: alligaator haarab kaldal olevast saagist kinni ja lohistab selle vette, nagu teevad suured krokodillid. Alligaatori hambad on mõeldud saagist kinni haaramiseks, kuid ei sobi liha rebimiseks või närimiseks nagu näiteks koerlaste ja kaslaste hambad. Alligaator on võimeline hammustama läbi kilpkonna kilbi või keskmise suurusega imetaja luu.

Florida puumade jahtimine pole alligaatoritele omane, kuid seda on dokumenteeritud. See juhtub tavaliselt siis, kui puumad üritavad veekogu ületada või tulevad sohu või jõe äärde jooma. Alligaator on florida puuma ainus looduslik vaenlane. On täheldatud baribalide jahtimist alligaatorite poolt, kuid pole teada, kas rünnati täiskasvanud looma. Täiskasvanud karud on piisavalt tugevad, et alligaatori rünnakut edukalt tõrjuda. Kuigi alligaatorid on kantud lamantiine jahtivate kiskjate nimekirja, on vähe tõendeid, et nad ka tegelikult lamantiine või isegi nende vasikaid jahiks.

2013. aastal selgus, et alligaatorid ja teised krokodillilised söövad muuseas ka puuvilju. Puuviljade söömist on nähtud ja tõendeid on leitud ka isendite mao sisu uurides. Alligaatorid söövad metsikuid viinamarju, leedrimarju ja tsitruselisi otse puudelt. See ootamatu avastus näitab, et alligaatorid võivad kaasa aidata seemnete levitamisele.

#### Tööriistade kasutamine

Ameerika alligaatoreid on dokumenteeritud saagi, näiteks lindude, ligimeelitamiseks peibutisi kasutamas. See teeb neist ühed esimesed roomajad, kes teadaolevalt tööriistu kasutavad. Hoides pea peal oksarisu, õnnestub ameerika alligaatoritel ligi meelitada ja süüa linde, kes pesamaterjali otsivad. Sama taktikat kasutavad ka sookrokodillid ja see on eriti edukas pesitsushooajal.

### Häälitsused

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  | 

|  |
| --- |
| Alligaatori möiratused |
|  |
|  |
| 

---

 |
| Veel üks alligaator möiratab |
|  |
|  |
| 

---

 |
| Alligaator sisistab |
|  |
|  |
| 

---

 |

 |

Krokodillilised on roomajate seas kõige häälekamad ja tekitavad olenevalt east, suurusest ja soost erinevaid helisid. Ameerika alligaatorid tekitavad spetsiifilisi helisid, et territooriumi märgistada, hädaohust teatada, konkurente peletada ja paaritumiseks kaaslasi leida. Alaealised alligaatorid oskavad tekitada kiledat häält (see on omane paljude krokodilliliste noorloomadele), et emale märku ande, et nad on pesast väljumiseks valmis. Pojad teevad häda korral häält, et ema appi kutsuda. Kuigi alligaatoritel pole häälepaelu, häälitsevad nii emased kui ka isased valjult, et oma territooriumi märgistada ja paarilisi kutsuda. Nad imevad õhu kopsudesse ja tekitavad selle väljapuhumisel vahelduvaid madala häälega möiratusi. Ameerika alligaatorite möiratused erinevad teiste suurte krokodilliliste möirgamisest ja seda peetakse unikaalseks. Isased kasutavad paaritumishäälitsuste tegemisel infraheli. Möirates hoitakse "pea üleval ja saba kaardus" asendit. Infrahelide lained panevad vee isase alligaatori kohal ja külgedel pritsima ja seda nimetatakse "veetantsuks". Sigimishooajal tekkivad suured mörisevate alligaatorite "koorid" algatavad emased ja isased liituvad nendega. Suuri mörisevaid koore vaadelnud isikud on öelnud, et nad tundsid rohkem kui kuulsid, seda isaste tekitatud intensiivsete infrahelide tõttu. Ameerika alligaatorid mörisevad si-bemollis ja nende koori võib initsieerida ka tuubamängija, helilöök või suurem lennuk.

### Paljunemine

Pesa ja noorloomad Floridas
Sigimishooaeg algab kevadel. Sügisöödel kogunevad alligaatorid kurameerimiseks, niinimetatud "alligaatori tantsuks", suurematesse gruppidesse. Emane ehitab taimedest, oksarisust, lehtedest ja mudast pesa varjulisse kohta vette või selle lähedusse. Seejärel muneb ta sinna 20–50 valget muna, mis on umbes samas mõõdus hanemunadega ja katab selle veel taimedega, mis oma kõdunemissoojusega mune soojendavad. See erineb niiluse krokodillide käitumisest, kes munevad aukudesse.

Munade haudumise keskkonna temperatuurist sõltub, mis soost alligaatorid neis arenevad (temperatuuril 34 °C või üle selle – isased; 30 °C või alla selle – emased). Kaldavallile ehitatud pesad on soojemad ja seega arenevad neis isased, samas kui niiskesse sohu rajatud pesadest tulevad emased. Emane jääb kogu 65-päevase inkubatsiooniperioodi jooksul pesa lähedusse ja kaitseb seda sissetungijate eest. Kui pojad hakkavad kooruma, kaevab ema pesa kiiresti lahti ja kannab pojad suus vette.

Alligaatoripoeg, näha on iseloomulikud kollased triibud
Noored on täiskasvanud alligaatori minikoopiad ja neil on maskeerimiseks rida kollaseid vööte ümber keha. Vastkoorunud kogunevad parvedesse. Ema valvab neid ja nad hoiavad temaga kontakti häälitsuste abil. Kile "kisa" on appihüüuks (paljude krokodilliliste noorloomadel esinev omadus), mispeale ema tõttab appi. Seda võib harva kuulda vahetult enne munast koorumist. Sisin on agressiooni märgiks ja tavaliste urahtustega hoiavad noorloomad omavahel kontakti. Noored alligaatorid söövad väikseid kalu, konni, jõevähke ja putukaid. Neile endile peavad jahti suuremad kalad, linnud, pesukarud ja täiskasvanud alligaatorid. Aja jooksul muutuvad emad oma poegade suhtes agressiivsemaks, mis julgustab neid laiali minema. Noored alligaatorid kasvavad 7,6–20 cm aastas ja saavad täiskasvanuks 1,8 m pikkusena. Alligaatori eluiga looduses on 30–50 aastat.

### Kokkupuuted eksootiliste liikidega

Nutriad toodi rannikuäärsetele märgaladele 20. sajandi keskel Lõuna-Ameerikast ja tänapäevaks on nende populatsioon plahvatuslikult kasvanud, koosnedes miljonitest isenditest. Nad põhjustavad rannikul paiknevates soodes suuri kahjustusi ja võivad kaldatammidesse urge kaevata. Louisiana on seetõttu välja pannud preemia, et proovida nende arvukust piirata. Suured alligaatorid söövad aga palju nutriaid ja võivad seega aidata nende arvukust piirata ning veelgi enam, lausa takistada nende edasist levikut Evergladesi. Kuna aga jahimehed eelistavad püüda just suuri alligaatoreid, kes on nutriate arvukuse piiramisel kõige olulisemad, võib olla vajalik muuta alligaatorite püüdmise süsteemi, et maksimaalselt ära kasutada neid nutriate arvukuse kontrollimiseks.

Viimasel ajal on Evergladesi rahvuspargis end sisse seadnud võõrliik birma püüton (*Python bivittatus*). Kuigi on esinenud juhtumeid, kus birma püütonid kütivad alligaatoreid ja vastupidi, siis puuduvad tõendid, nagu mõjuks püütonid kokkuvõttes alligaatorite populatsioonile negatiivselt.

Kaitsestaatus
-------------

Ajalooliselt on küttimine ja elupaikade häving alligaatorite populatsioonile kogu levila ulatuses laastavalt mõjunud ning mingil ajal seati liigi säilimine lausa kahtluse alla. Alligaatorid lisati 1967. aastal ohustatud liikide nimekirja (seaduse alusel, mis oli *Endangered Species Act of 1973* eelkäija), kuna arvati, et see on väljasuremisohus kas osas või terves levilas.

Ameerika Ühendriikide Kala ja Eluslooduse Teenistus (*The United States Fish and Wildlife Services* ehk *USFWS*) ja lõunaosariikide loodusagentuurid töötasid alligaatorite populatsiooni taastumise nimel. Kaitse aitas liigil taastuda aladel, kust nad oli välja kütitud. Osariigid hakkasid oma alligaatorite populatsioone jälgima, et veenduda nende jätkuvas kasvus. Kala ja Eluslooduse Teenistus eemaldas alligaatorid 1987. aastal ohustatud liikide nimekirjast, kuna leiti, et nad on täielikult taastunud. Teenistus reguleerib jätkuvalt alligaatorite ja nendest tehtud toodetega kauplemist, et välistada endiselt ohustatud krokodillilistega kauplemine alligaatorite pähe.

Suhted inimesega
----------------

### Rünnakud inimeste vastu

Ameerika alligaator kaitseasendis
Alligaatorid on võimelised inimesi tapma, kuid on tavaliselt piisavalt ettevaatlikud, et inimesi mitte saagiks pidada. Alati on võimalik, et alligaator ründab inimest ekslikult mõne saakloomaga segi ajades, seda eriti sogases vees või selle läheduses. Alligaatorid on inimeste suhtes üldiselt vähem agressiivsed kui suured krokodilliliigid, kellest mõned (peamiselt niiluse ja harikrokodill) võivad inimesi teatava regulaarsusega jahtida. Alligaatori hammustused teeb ohtlikuks hammustusjõud ja infektsioonioht. Isegi ravimise korral võib alligaatori hammustus infektsiooni tõttu surmaga lõppeda.

Kuna inimeste populatsioon kasvab ja nad ehitavad maju madalatele aladele või kalastavad ja kütivad vee läheduses, on intsidendid, kus alligaatorid kas ohustavad või näivad ohustavat inimeste elusid, vältimatud. Inimesed kipuvad ebatavalisi surmapõhjuseid liialdama. Alligaatorid saavad seetõttu suurema tähelepanu osaliseks kui tavalisemad surmapõhjused, nagu autoõnnetused ja uppumine. Alates 1948. aastast on Floridas dokumenteeritud 275 alligaatorirünnakut inimese vastu (umbes viis rünnakut aastas), millest vähemalt 17 lõppesid surmaga. Ainult üheksa rünnakut lõppesid surmaga 1970. 1980. ja 1990. aastatel, kuid aastatel 2001–2007 tapsid alligaatorid 12 inimest. Mais 2006 tapsid alligaatorid vähem kui nädalaga kolm Florida elanikku.

### Alligaatorimaadlus

Alligaatorimaadluse illustratsioon
Alates 1880. aastate lõpust on alligaatorimaadlus Ameerika Ühendriikides meelelahutuseks. Selle lõid mikasuki ja seminoli rahvad juba enne eurooplaste saabumist ja tänapäeval on see turismiatraktsiooniks vaatamata loomaõiguslaste kriitikale.

### Alligaatorite kasvatamine

Alligaatorite kasvatamine on suur ja kasvav tööstusharu Georgia, Florida, Texase ja Louisiana osariigis, kus toodetakse kokku 45 000 alligaatorinahka aastas. Alligaatorinahk on kallis: ühe umbes 2-meetrise naha hind on 300 dollarit. Ka alligaatoriliha turg kasvab ja aastas toodetakse umbes 140 tonni alligaatoriliha. Üks portsjon (85 g) toorest alligaatoriliha sisaldab 200 kalorit, millest 27 kalorit annab lihas sisalduv rasv.

### Sümbol

Ameerika alligaator on USA Florida, Louisiana ja Mississippi osariigi tunnusroomaja. Lisaks on Florida ülikooli spordivõistkondi alates 1911. aastast *gator* '​iteks hüütud. Tol aastal otsustas üks trükkal trükkida ülikooli jalgpallivimplitele alligaatori embleemi ning see maskott jäigi külge. Võimalik, et kaasa aitas jalgpallimeeskonna kapteni Neal Storteri hüüdnimi "Bo Gator". Spordijook Gatorade töötati välja Florida ülikoolis oma Ameerika jalgpalli võistkonna jaoks.

Viited
------

1. ↑  Crocodile Specialist Group (1996). Alligator mississippiensis. *IUCNi punase nimestiku ohustatud liigid*. IUCN 2013.2. Kasutatud 2. märtsil 2014
2. ↑  Kent Vilet (1989). "Social Displays of the American Alligator (*Alligator mississippiensis*)". American Zoology 29: 1019–1031.
3. 1 2 3 4 5 6 7 8  Adam Britton (jaanuar 2009). "Alligator mississippiensis (DAUDIN, 1801)". *crocodilian.com* (inglise keel). Adam Britton. Originaali arhiivikoopia seisuga 25. oktoober 2011. Vaadatud 6. märtsil 2014.`{{netiviide}}`: CS1 hooldus: tundmatu keel (link)
4. ↑  "Species Description" (inglise keel). Western Connecticut State University. Originaali arhiivikoopia seisuga 16. mai 2013. Vaadatud 6. märtsil 2014.`{{netiviide}}`: CS1 hooldus: tundmatu keel (link)
5. ↑  Christopher A. Brochu (2003). "Phylogenetic approaches toward crocodylian history" (PDF). *Annual Review of Earth and Planetary Sciences 31: 357– 97* (inglise keel). Originaali (PDF) arhiivikoopia seisuga 23. juuni 2013. Vaadatud 6. märtsil 2014.`{{netiviide}}`: CS1 hooldus: tundmatu keel (link)
6. ↑  Christopher A. Brochu (1999). "Phylogenetics, Taxonomy, and Historical Biogeography of Alligatoroidea". Society of Vertebrate Paleontology Memoir 6: 9–100.JSTOR 3889340
7. ↑  A. Janke, U. Arnason, (1997). "The complete mitochondrial genome of Alligator mississippiensis and the separation between recent archosauria (birds and crocodiles)". Molecular biology and evolution 14 (12): 1266–72. PMID 9402737.
8. ↑  "American Alligator: Species Profile" (inglise keel). US National Parks Service. Vaadatud 6. märtsil 2014.`{{netiviide}}`: CS1 hooldus: tundmatu keel (link)
9. ↑  "Zoo keeps albino alligator in the dark" (inglise keel). NBC News.com. 22. mai 2007. Vaadatud 6. märtsil 2014.`{{netiviide}}`: CS1 hooldus: tundmatu keel (link)
10. 1 2  "American Alligator". *nationalgeographic.com* (inglise keel). Originaali arhiivikoopia seisuga 21. mai 2011. Vaadatud 8. märtsil 2014.`{{netiviide}}`: CS1 hooldus: tundmatu keel (link)
11. ↑  "American alligator" (inglise keel). Philadelphia zoo. Originaali arhiivikoopia seisuga 11. aprill 2013. Vaadatud 8. märtsil 2014.`{{netiviide}}`: CS1 hooldus: tundmatu keel (link)
12. 1 2 3  Charles A. Ross, Stephen Garnett (toimetajad) "Crocodiles and Alligators". Checkmark Books (1989), ISBN 978-0816021741
13. 1 2 3  Gerald Wood (1983). "The Guinness Book of Animal Facts and Feats." ISBN 978-0-85112-235-9
14. ↑  John William Uhler. "Everglades National Park Flora & Fauna Page" (inglise keel). Everglades National Park. Originaali arhiivikoopia seisuga 5. veebruar 2012. Vaadatud 11. märtsil 2014.`{{netiviide}}`: CS1 hooldus: tundmatu keel (link)
15. ↑  "Florida alligator" (inglise keel). floridaadventuring.com. Originaali arhiivikoopia seisuga 30. detsember 2013. Vaadatud 11. märtsil 2014.`{{netiviide}}`: CS1 hooldus: tundmatu keel (link)
16. ↑  Savannah River Ecology Laboratory. "American alligator (factsheet)" (pdf) (inglise keel). Vaadatud 11. märtsil 2014.`{{netiviide}}`: CS1 hooldus: tundmatu keel (link)
17. ↑  "How big was the largest alligator in the world?". *wiki.answers.com* (inglise keel). 25. veebruar 2014. Vaadatud 11. märtsil 2014.`{{netiviide}}`: CS1 hooldus: tundmatu keel (link)
18. ↑  Stephen M. Reilly, Jasom A, Elias (1998). "Locomotion in *Alligator Mississippiensis*: kinematic effects of speed and posture and their relevance to the sprawling-to-erect paradigm" (pdf). *The Journal of Experimental Biology 201, 2559–2574* (inglise keel). The Company of Biologists Limited. Vaadatud 11. märtsil 2014.`{{netiviide}}`: CS1 hooldus: mitu nime: autorite loend (link) CS1 hooldus: tundmatu keel (link)
19. ↑  Frank E. Fish. "Kinematics of Undulatory Swimming in the American Alligator" (PDF). *Copeia 1984 (4): 839–43* (inglise keel). Originaali (pdf) arhiivikoopia seisuga 21. oktoober 2013. Vaadatud 11. märtsil 2014.`{{netiviide}}`: CS1 hooldus: tundmatu keel (link)
20. ↑  Gregory M. Erickson, A. Kristopher Lappin, Kent A. Vliet (2003). "The ontogeny of bite-force performance in American alligator (Alligator mississippiensis)" (pdf). *Journal of Zoology 260 (3): 317–327* (inglise keel). Vaadatud 7. märtsil 2014.`{{netiviide}}`: CS1 hooldus: mitu nime: autorite loend (link) CS1 hooldus: tundmatu keel (link)
21. ↑  Florida State University (16. märts 2012). "Australian saltwater crocodiles are world's most powerful biters". *ScienceDaily* (inglise keel). Vaadatud 11. märtsil 2014.`{{netiviide}}`: CS1 hooldus: tundmatu keel (link)
22. ↑  C. G. Farmer, K. Sanders (2010). "Unidirectional airflow in the lungs of alligators". Science 327 (5963): 338–340.
23. 1 2 3  "American Alligator (*Alligator mississippiensis*)". Savannah River Ecology Laboratory. Vaadatud 16.08.2012.
24. ↑  Adam Britton. "What's the difference between a crocodile and an alligator?". *Crocodilian Biology Database* (inglise keel). Originaali arhiivikoopia seisuga 11. oktoober 2012. Vaadatud 11. märtsil 2014.`{{netiviide}}`: CS1 hooldus: tundmatu keel (link)
25. ↑  Thomas M. Goodwin (1979). "Seasonal activity ranges and habitat preferences of adult alligators in a north-central Florida lake". Journal of Hepatology 13 (2): 157–64. JSTOR 1563922.
26. 1 2  C.A.W. Guggisberg (1972). "Crocodiles: Their Natural History, Folklore, and Conservation." Newton Abbot: David & Charles. lk 195. ISBN 0-7153-5272-5.
27. ↑  Valentine A. Lance (2003). "Alligator physiology and life history: the importance of temperature". Experimental Gerontology 38 (7): 801–805.
28. ↑  Ken G. Rice, Frank J. Mazzotti (oktoober 2005). "American Alligator Ecology and Monitoring for the Comprehensive Everglades Restoration Plan" (pdf). *University of Florida IFAS Extension* (inglise keel). Vaadatud 11. märtsil 2014.`{{netiviide}}`: CS1 hooldus: tundmatu keel (link)
29. ↑  Mark R. Campbell, Frank J. Mazzotti (2004). "Characterization of Natural and Artificial Alligator Holes". *Southeastern Naturalist 3(4):583–594* (inglise keel). Vaadatud 11. märtsil 2014.`{{netiviide}}`: CS1 hooldus: tundmatu keel (link)
30. ↑  Rebecca G. Harvey, Laura A. Brandt, Frank J. Mazzotti. "The American Alligator: An Indicator Species for Everglades Restoration" (pdf). *IFAS Publication Number WEC-313* (inglise keel). Vaadatud 11. märtsil 2014.`{{netiviide}}`: CS1 hooldus: mitu nime: autorite loend (link) CS1 hooldus: tundmatu keel (link)
31. 1 2 3  Keddy, P.A. L. Gough, J.A. Nyman, T. McFalls, J. Carter and J. Siegrist (2009). "Alligator hunters, pelt traders, and runaway consumption of Gulf coast marshes: A trophic cascade perspective on coastal wetland losses" (PDF). *Human Impacts on Salt Marshes. A Global Perspective* (inglise keel). University of California Press, Berkeley, CA. Originaali (pdf) arhiivikoopia seisuga 3. november 2014. Vaadatud 7. märtsil 2014.`{{netiviide}}`: CS1 hooldus: mitu nime: autorite loend (link) CS1 hooldus: tundmatu keel (link) ISBN 0520258924
32. ↑  Keddy, P.A. 2010. "Wetland Ecology: Principles and Conservation" (2nd edition). Cambridge University Press, Cambridge, UK ISBN 0521783674.
33. ↑  C. Leann White, Peter C. Frederick, Martin B. Main, and James A. Rodgers, Jr. (mai 2005). "Nesting Island Creation for Wading Birds" (pdf). *University of Florida IFAS Extension* (inglise keel). Vaadatud 11. märtsil 2014.`{{netiviide}}`: CS1 hooldus: mitu nime: autorite loend (link) CS1 hooldus: tundmatu keel (link)
34. ↑  Vladimir Dinets, Adam Britton, Matthew Shirley (25. jaanuar 2014). "Climbing behaviour in extant crocodilians" (pdf). *Herpetology Notes, volume 7: 3–7 (2013)* (inglise keel). Vaadatud 11. märtsil 2014.`{{netiviide}}`: CS1 hooldus: mitu nime: autorite loend (link) CS1 hooldus: tundmatu keel (link)
35. ↑  Vladimir Dinets (2010). "On terrestrial hunting by crocodilians" (pdf). *Herpetological Bulletin 114: 15–18* (inglise keel). Vaadatud 11. märtsil 2014.`{{netiviide}}`: CS1 hooldus: tundmatu keel (link)
36. ↑  Elizabeth Swiman, Mark Hostetler, Martin Main, Sarah Webb Miller. "Living with Alligators: A Florida Reality" (inglise keel). University of Florida. Vaadatud 7. märtsil 2014.`{{netiviide}}`: CS1 hooldus: mitu nime: autorite loend (link) CS1 hooldus: tundmatu keel (link)
37. ↑  Alvin Sivlerstein (1997). "The Florida Panther". Brooksville, Connecticut: Millbrook Press. lk 41-. ISBN 0-7613-0049-X.
38. ↑  "Alligators" (inglise keel). Aquatic Community. Vaadatud 12. märtsil 2014.`{{netiviide}}`: CS1 hooldus: tundmatu keel (link)
39. ↑  Alligator Mississippiensi. Kasutatud 12. märts 2014
40. ↑  John O. Whitaker (1996). "The Audubon Society Field Guide to North American Mammals." New York, lk 808. ISBN 9-780679-446316.
41. ↑  Charles Q. Choi (30. august 2013). "Crocodiles and alligators like to chomp down on ... fruit !". *NBC News* (inglise keel). Vaadatud 12. märtsil 2014.`{{netiviide}}`: CS1 hooldus: tundmatu keel (link)
42. ↑  V. Dinets, JC Brueggen, J.D. Brueggen (2013). "Crocodilians use tools for hunting". Ethology, Ecology and Evolution 1 doi:10.1080/03949370.2013.858276
43. ↑  "Crocodiles are cleverer than previously thought: Some crocodiles use lures to hunt their prey". *ScienceDaily* (inglise keel). 4. detsember 2013. Vaadatud 12. märtsil 2014.`{{netiviide}}`: CS1 hooldus: tundmatu keel (link)
44. ↑  Adam Britton. "Crocodile Talk" (inglise keel). Vaadatud 12. märtsil 2014.`{{netiviide}}`: CS1 hooldus: tundmatu keel (link)
45. ↑  L. D. Garrick, J. W. Lang (1977). "Social Displays of the American Alligator". American Zoologist 17: 225–239.
46. ↑  L. Garrick, J. Lang, H. Herzog (1978). "Social Signals of Adult American Alligators" 60 (3). lk 153–192.
47. ↑  Jeff Kilnkenberg (21. juuni 2013). "Alligators in B Flat? Gatorland's denizens roar in ecstasy". *Tampa Bay Times* (inglise keel). Vaadatud 12. märtsil 2014.`{{netiviide}}`: CS1 hooldus: tundmatu keel (link)
48. ↑  V. L. Dinets (2010). "Nocturnal behavior of the American Alligator (Alligator mississippiensis) in the wild during the mating season". Herpetological Bulletin 111: 4–11.
49. ↑  T. Joanen, M. W. J. Ferguson (1982). "Temperature of egg incubation determines sex in Alligator mississippiensis". Nature 296 (5860): 850–53.PMID 7070524.
50. 1 2  R. H Hunt, M. E. Watanabe (1982). "Observations on the maternal behavior of the American alligator, Alligator mississippiensis". Journal of Herpetology 16 (3): 235–39. JSTOR 1563716.
51. ↑  "Gator-guzzling python comes to messy end". *The Associated Press* (inglise keel). 5. oktoober 2005. Vaadatud 12. märtsil 2014.`{{netiviide}}`: CS1 hooldus: tundmatu keel (link)
52. ↑  "Python explodes after swallowing 6-foot alligator in Florida Everglades". *mongabay.com* (inglise keel). 5. oktoober 2005. Vaadatud 12. märtsil 2014.`{{netiviide}}`: CS1 hooldus: tundmatu keel (link)
53. ↑  U.S. Department of the Interior, U.S. Geological Survey (20. veebruar 2008). "USGS Maps Show Potential Non-Native Python Habitat Along Three U.S. Coasts". *www.usgs.gov* (inglise keel). Originaali arhiivikoopia seisuga 16. september 2008. Vaadatud 12. märtsil 2014.`{{netiviide}}`: CS1 hooldus: tundmatu keel (link)
54. 1 2  U.S. Fish and Wildlife Service (veebruar 2008). "American Alligator Alligator mississippiensis" (pdf) (inglise keel). Vaadatud 12. märtsil 2014.`{{netiviide}}`: CS1 hooldus: tundmatu keel (link)
55. ↑  Brett E. Harding, Barbara C. Wolf (2006). "Alligator Attacks in Southwest Florida". Journal of Forensic Sciences 51 (3): 674–677. PMID 16696720.
56. ↑  "Living with Alligators". *myfwc.com* (inglise keel). web.archive.org. Originaali arhiivikoopia seisuga 16. oktoober 2007. Vaadatud 12. märtsil 2014.`{{netiviide}}`: CS1 hooldus: tundmatu keel (link)
57. ↑  "A String of Deaths by Gators in Florida". *The New York Times* (inglise keel). 15. mai 2006. Vaadatud 12. märtsil 2014.`{{netiviide}}`: CS1 hooldus: tundmatu keel (link)
58. ↑  "Alligator wrestling – cruelty or tradition?". *bbc.co.uk* (inglise keel). BBC. 17. märts 2009. Vaadatud 12. märtsil 2014.`{{netiviide}}`: CS1 hooldus: tundmatu keel (link)
59. ↑  Thomas J. Lane, Kathleen C. Ruppert (juuni 1998). "Alternative Opportunities for Small Farms: Alligator Production Review" (pdf) (inglise keel). University of Florida. Vaadatud 12. märtsil 2014.`{{netiviide}}`: CS1 hooldus: tundmatu keel (link)
60. ↑  Eimeric Reig (2006). "Gator Maters: Florida farmers find lucrative business mating alligators". *Orange & Blue* (inglise keel). Originaali arhiivikoopia seisuga 30. mai 2013. Vaadatud 13. märtsil 2014.`{{netiviide}}`: CS1 hooldus: tundmatu keel (link)
61. ↑  "Calorie Table for Alligator & Crocodile". *Annecollins.com* (inglise keel). Originaali arhiivikoopia seisuga 7. märts 2016. Vaadatud 12. märtsil 2014.`{{netiviide}}`: CS1 hooldus: tundmatu keel (link)
62. ↑  "Alligator-Florida State Symbols" (inglise keel). Florida Department of State-Division of Historical Resource. Vaadatud 12. märtsil 2014.`{{netiviide}}`: CS1 hooldus: tundmatu keel (link)
63. ↑  "About Louisiana". *louisiana.gov* (inglise keel). Originaali arhiivikoopia seisuga 24. märts 2013. Vaadatud 12. märtsil 2014.`{{netiviide}}`: CS1 hooldus: tundmatu keel (link)
64. ↑  Senator(s) Moffatt, Burton, Dawkins, Little, Robertson, Thames (2005). "SENATE BILL NO. 2060" (pdf) (inglise keel). Mississippi Legislature. Vaadatud 12. märtsil 2014.`{{netiviide}}`: CS1 hooldus: mitu nime: autorite loend (link) CS1 hooldus: tundmatu keel (link)
65. ↑  "1906–1927: Early Gainesville" (inglise keel). University of Florida. 7. november 2011. Originaali arhiivikoopia seisuga 19. märts 2014. Vaadatud 7. märtsil 2014.`{{netiviide}}`: CS1 hooldus: tundmatu keel (link)
66. ↑  Joe Kays, Arline Phillips–Han (2003). "GATORADE. The Idea that Launched an Industry". *Explore Magazine, Volume 8 Issue 1* (inglise keel). Vaadatud 7. märtsil 2014.`{{netiviide}}`: CS1 hooldus: tundmatu keel (link)

Välislingid
-----------

|  |  |
| --- | --- |
|  | Pildid, videod ja helifailid Commonsis: **Ameerika alligaator** |

* Alligators in the Backyard. Pilte alligaatoritest Floridas
* American Alligator Bellowing. Isane alligaator kasutamas infrahelisid paaritumiskutse jaoks